Alstom Coradia

Η **Alstom Coradia** αποτελεί μια οικογένεια σιδηροδρομικών οχημάτων που περιλαμβάνει πετρελαιοκίνητα (DMU) και ηλεκτροκίνητα (EMU) ιθυντήρια οχήματα, καθώς και επιβατάμαξες σχεδιασμένες για υπεραστικές, περιφερειακές ή προαστιακές μεταφορές. Οι μονάδες αυτές κατασκευάζονται από τη γαλλική εταιρεία Alstom και διατίθενται σε διάφορες παραλλαγές, οι οποίες βρίσκονται σε εμπορική λειτουργία σε χώρες της Ευρώπης, της Βόρειας Αμερικής και της Αφρικής.

## Σχεδιασμός

### Εξοπλισμός και παραλλαγές συρμών
Οι συρμοί της οικογένειας Coradia διατίθενται σε ποικίλες παραλλαγές, ώστε αυτές να καλύπτουν διαφορετικές επιχειρησιακές απαιτήσεις τόσο των σιδηροδρομικών φορέων, όσο και της αντίστοιχης υποδομής. Στο πλαίσιο αυτό, υπάρχουν παραλλαγές τόσο πετρελαιοκίνητων (DMU) όσο και ηλεκτροκίνητων αυτοκινηταμαξών (EMU), ενώ έχει αναπτυχθεί και διώροφη παραλλαγή υψηλής χωρητικότητας, γνωστή ως *Coradia Duplex*. Παράλληλα, σε ό,τι αφορά την έλξη, οι συρμοί χρησιμοποιούν το σύστημα Onix της Alstom, το οποίο είναι βασισμένο σε μετατροπείς IGBT και προσφέρει ομαλή επιτάχυνση και αυξημένη ενεργειακή αποδοτικότητα. Επιπλέον, οι βασικές παραλλαγές της Coradia είναι εξοπλισμένες με σύστημα αναγεννητικής πέδησης, επιτρέποντας την ανάκτηση ενέργειας κατά την επιβράδυνση, ενώ υποστηρίζεται η ενσωμάτωση διαφόρων συστημάτων επικοινωνίας και σηματοδότησης, όπως τα εθνικά συστήματα αυτόματης προστασίας συρμών (ATP) και το Ευρωπαϊκό Σύστημα Ελέγχου Συρμών (ETCS), διευκολύνοντας τη διαλειτουργικότητα μεταξύ διαφορετικών σιδηροδρομικών δικτύων.

Ταυτόχρονα, ιδιαίτερη έμφαση έχει δοθεί στην άνεση των επιβατών και στην ευελιξία της εσωτερικής διαρρύθμισης, καθώς αυτή ακολουθεί αρθρωτή σχεδιαστική φιλοσοφία και περιλαμβάνει στον βασικό εξοπλισμό, led φωτισμό, χώρους αποσκευών και διαχωριστικά στοιχεία μεταξύ των προθαλάμων εισόδου και των καθιστικών χώρων. Επιπλέον, τα καθίσματα μπορούν να συνοδευτούν με ηλεκτρικές πρίζες, ατομικό φωτισμό και οπτικοακουστικά συστήματα, ενώ η απόσταση και η διάταξή τους προσαρμόζονται στις απαιτήσεις του εκάστοτε φορέα εκμετάλλευσης. Ο εσωτερικός εξοπλισμός είναι σχεδιασμένος ώστε να αναδιατάσσεται εύκολα, καθώς τα περισσότερα στοιχεία τοποθετούνται σε ειδικές υποδοχές, ενώ διαθέσιμες επιλογές εξατομίκευσης περιλαμβάνονται αυτόματους πωλητές, συστήματα έκδοσης εισιτηρίων εντός του συρμού, παροχή σύνδεσης στο διαδίκτυο, καθώς και υποδομές προσβασιμότητας για επιβάτες με αναπηρία ή μειωμένη κινητικότητα.
[αριστερά|μικρογραφία|368x368εσ|Άποψη συρμού Coradia Continental στη [Γερμανία.]]

### Αυτονομία Συρμών
Η σειρά περιφερειακών και υπεραστικών συρμών της *Coradia* περιλαμβάνει τις παραλλαγές Coradia Duplex, Coradia Nordic, Coradia LINT, Coradia Continental, Coradia Polyvalent και Coradia MAX, εκ τον οποίων η αυτονομία και τα χαρακτηριστικά ποικίλουν ανά περίπτωση. Επιπλέον, η Alstom ανέπτυξε το **Coradia Meridian** ως ειδική παραγγελία για τη Trenitalia και για άλλους περιφερειακούς φορείς εκμετάλλευσης στην Ιταλία, το οποίο είναι μια ηλεκτροκίνητη αυτοκινητάμαξα (EMU), η οποία λειτουργεί σε συνθέσεις τριών, τεσσάρων, πέντε ή έξι οχημάτων, ενώ κατά τις ώρες αιχμής μπορούν να συζευχθούν έως και τέσσερις συρμοί. Το σύστημα έλξης είναι τοποθετημένο στην οροφή, γεγονός που επιτρέπει τη διαμόρφωση ενός ευρύχωρου εσωτερικού χώρου, ενώ αναπτύχθηκε κυρίως για τη γερμανική αγορά και άλλα ευρωπαϊκά δίκτυα και συμμορφώνεται με το πρότυπο περιγράμματος φόρτωσης της *Διεθνούς Ένωσης Σιδηροδρόμων* (*UIC*), καθώς και είναι κατάλληλο για αποβάθρες ύψους 550–760 χιλιοστών.

Παράλληλα, το **Coradia Duplex** αποτελεί ένα διώροφο ηλεκτροκίνητο συρμό, που λειτουργεί σε συνθέσεις από δύο έως επτά οχημάτων με την δυνατότητα σύζευξης έως και τεσσάρων συρμών, επιτυγχάνοντας μέγιστο μήκος δώδεκα οχημάτων. Στο πλαίσιο αυτό, η παραλλαγή Duplex περιλαμβάνει δύο βασικές εκδόσεις: μία που αναπτύχθηκε για τις περιφερειακές υπηρεσίες TER στη Γαλλία (κλάση Z 26500) και χρησιμοποιείται επίσης από τους Σιδηροδρόμους του Λουξεμβούργου (CFL σειρά 2200), καθώς και μία δεύτερη έκδοση που κυκλοφορεί στο δίκτυο της Σουηδίας.

Το **Coradia Nordic** είναι μια ηλεκτροκίνητη αυτοκινητάμαξα, η οποία διαθέτει αμάξωμα αυξημένου πλάτους και αναπτύχθηκε ειδικά για το μεγάλο περιτύπωμα φόρτωσης που χρησιμοποιείται στις χώρες της Βόρειας Ευρώπης. Η συγκεκριμένη παραλλαγή διατίθεται σε ηλεκτροκίνητες συνθέσεις τεσσάρων, πέντε ή έξι οχημάτων, ενώ είναι σχεδιασμένο να έχει αντοχή σε ψυχρά κλίματα, καθώς μπορεί να κυκλοφορεί σε θερμοκρασίες έως −35&nbsp;°C και να παραμένει σταθμευμένη σε έως −40&nbsp;°C. Αντίστοιχα, ο εξοπλισμός έλξης είναι τοποθετημένος στην οροφή, απελευθερώνοντας χώρο για μεγαλύτερους επιβατικούς και βοηθητικούς χώρους εντός του συρμού.
[μικρογραφία|350x350εσ|Άποψη σταθμευμένου συρμού [Αυτοκινητάμαξα Coradia Stream|Coradia Stream του ομίλου FS.]]
Το **Coradia LINT**, το οποίο σχεδιάστηκε αρχικά από τη Linke-Hofmann-Busch πριν από την εξαγορά της από την Alstom, είναι ένας ελαφρύς πετρελαιοκίνητος συρμός, παρόμοιος σε φιλοσοφία με τα Siemens Desiro και τα Bombardier Talent, ο οποίος διατίθεται σε συνθέσεις ενός, δύο ή τριών οχημάτων και έχει την δυνατότητα σύζευξης έως και τριών συρμών. Στο πλαίσιο αυτό, το σύστημα πρόωσης περιλαμβάνει το πετρελαιοκίνητο συγκρότημα ισχύος τοποθετημένο κάτω από το δάπεδο, ώστε να μεγιστοποιείται ο διαθέσιμος χώρος στο χαμηλό δάπεδο, ενώ ο σχεδιασμός συμμορφώνεται με τα σύγχρονα ευρωπαϊκά περιβαλλοντικά πρότυπα. Χαρακτηριστικό είναι, πως ο συρμός αυτός χρησιμοποιείται από διάφορους σιδηροδρομικούς οργανισμούς, μεταξύ των οποίων η Deutsche Bahn (κλάσεις 640 και 648), καθώς και από άλλους σιδηροδρομικούς φορείς στην Ολλανδία και τη Δανία.

Ταυτόχρονα, το **Coradia Polyvalent** αποτελεί τη νεότερη έκδοση της οικογένειας αυτής, συρμός ο οποίος μπορεί να λειτουργεί με μέγιστη ταχύτητα 160&nbsp;km/h τόσο σε ηλεκτροκίνητη όσο και σε διτροπική (bi-mode) γραμμή, υπό τάσεις 25 kV και 1,5 kV, ενώ διατίθεται και διασυνοριακή έκδοση 15 kV, κατάλληλη για τα σιδηροδρομικά δίκτυα της Γερμανίας και της Ελβετίας. Στο πλαίσιο αυτό, το σχεδιασμένο χαμηλό δάπεδο βελτιώνει την προσβασιμότητα και την ορατότητα για τους επιβάτες, ενώ για τον περιορισμό κραδασμών και θορύβου τα μηχανοκίνητα φορεία τοποθετούνται στα άκρα κάθε οχήματος.

Επιπλέον, το **Coradia MAX** αποτελεί μια μικτή διάταξη μονόροφων και διώροφων οχημάτων και κατασκευάζεται σε συνθέσεις τριών ή πέντε οχημάτων. Ο συγκεκριμένος τύπος συρμού αναπτύχθηκε αρχικά για την DB Regio AG και χρησιμοποιήθηκε σε δρομολόγια μεταξύ Αμβούργου και Ρόστοκ/Λύμπεκ, ενώ οι Σιδηρόδρομοι του Λουξεμβούργου (CFL) έχουν παραγγείλει αντίστοιχες μονάδες, που κατατάσσονται ως σειρά 2400.

## Σιδηροδρομικοί Πάροχοι

### Ευρώπη

#### Ελλάδα
Τον Δεκέμβριο του 2025, η Hellenic Train, ο κύριος πάροχος σιδηροδρομικής επιβατικής μεταφοράς, προχώρησε στην σύναψη σύμβασης με την Alstom για την προμήθεια 23 ηλεκτροκίνητων μονάδων *[[Αυτοκινητάμαξα Coradia Stream|Coradia Stream]]* τόσο υπεραστικού, όσο και προαστιακού είδους με σκοπό την αναβάθμιση και ενίσχυση του διαθέσιμου τροχαίου υλικού. Η συμφωνία προβλέπει ταυτόχρονη μακροπρόθεσμη συντήρηση των μονάδων από την Alstom με ορίζοντα 10 ετών, ενώ οι πρώτες παραλαβές συρμών αναμένονται το β' τρίμηνο του 2027.
[μικρογραφία|347x347εσ|Συρμός Coradia Nordic στη [Στοκχόλμη.]]

#### Δανία
Στη Δανία, πετρελαιοκίνητοι συρμοί *Alstom Coradia LINT* χρησιμοποιούνται σε τοπικές και περιφερειακές σιδηροδρομικές υπηρεσίες, ενώ τον Ιούνιο του 2021, η Alstom ανακοίνωσε ότι εξασφάλισε τη μεγαλύτερη σιδηροδρομική σύμβαση στην ιστορία της χώρας, συνολικής αξίας 2,6 δισεκατομμυρίων ευρώ η οποία περιλαμβάνει την προμήθεια 100 ηλεκτροκίνητων συρμών Coradia Stream IC5 και πλήρης συντήρηση διάρκειας 30 ετών. Επιπλέον, η DSB έχει εκφράσει το ενδιαφέρον η προμήθεια να αγγίξει συνολικά τους 153 συρμούς μελλοντικά και ενώ η παράδοση είχε αρχικά προγραμματιστεί να ξεκινήσει το 2024, αυτή μετατέθηκε για το 2027, λόγω καθυστερήσεων στην οριστικοποίηση του σχεδιασμού και ορισμένων προβλημάτων στην εφοδιαστική αλυσίδα. Οι συγκεκριμένοι συρμοί θα αποτελούνται από πέντε οχήματα με περίπου 300 καθίσματα και κατασκευάζονται στα εργοστάσια της Alstom στο Κατοβίτσε της Πολωνίας και στο Ζαλτσγκίτερ της Γερμανίας.

#### Φινλανδία
Στη Φινλανδία, 30 συρμοί της κλάσης Sm4 χρησιμοποιούνται από την VR σε περιφερειακές γραμμές, εξυπηρετώντας δρομολόγια από το Ελσίνκι προς πόλεις όπως το Χάνκο, η Λάχτι, το Ριιχιμάκι, το Τάμπερε και η Κοούβολα.

#### Γαλλία
Τον Οκτώβριο του 2009, η Alstom έλαβε παραγγελία ύψους 800 εκατομμυρίων ευρώ για 100 συρμούς *Coradia Polyvalent* από τον γαλλικό εθνικό σιδηροδρομικό φορέα SNCF, ενώ τον Ιανουάριο του 2010 ενεργοποιήθηκε προαίρεση ύψους 130 εκατομμυρίων ευρώ για επιπλέον 19 συρμούς. Τον Μάρτιο του 2010 ακολούθησε μια νέα σύμβαση αξίας 135 εκατομμυρίων ευρώ για ακόμη 23 συρμούς του ίδιου τύπου, ενώ τον Μάιο του 2014, το *Régiolis* παρουσιάστηκε επίσημα στον σταθμό Vaugirard στο Παρίσι από την *Ένωση Γαλλικών Περιφερειών* (*ARF*), τη SNCF και την Alstom. Καταληκτικά, συνολικά 12 γαλλικές περιφέρειες έχουν παραγγείλει έως και 182 συρμούς *Régiolis*, ενώ το 2021 η SNCF προχώρησε στην παραγγελία επιπλπέον 14 συρμών υδρογόνου, βασισμένους στην παραλλαγή της Coradia.
[αριστερά|μικρογραφία|353x353εσ|Συρμός Coradia Duplex της [SNCF.]]

#### Γερμανία
Οι συρμοί *Coradia Continental* χρησιμοποιούνται από διάφορους φορείς εκμετάλλευσης στη Γερμανία ήδη από το 2002. Στο πλαίσιο αυτό, μονάδες έχουν παραγγελθεί ανά καιρούς από τη *Hamburger* *Hochbahn* (για λογαριασμό της agilis), τη *DB Regio*, τη *Metronom* και τη *Hessische Landesbahn (HLB)*. Αναλυτικότερα, τον Δεκέμβριο του 2020, το προαστιακό δίκτυο της Νυρεμβέργης (S-Bahn Nürnberg) αντικατέστησε τους παλαιότερους συρμούς στις γραμμές S1 και S5 με *Coradia Continenta*l, ενώ στη γραμμή S5 οι συρμοί εξοπλίστηκαν με ETCS, λόγω της τακτικής χρήσης της ταχείας γραμμής Νυρεμβέργης–Ίνγκολστατ. Παράλληλα, στη χώρα λειτουργούν και πετρελαιοκίνητοι συρμοί *Coradia LINT*, γνωστοί ως κλάσεις *DB 640* και *DB 648*, ενώ τον Μάιο του 2013, η ιδιωτική εταιρεία *AKN Eisenbahn* παρήγγειλε 14 συρμούς *LINT*, αξίας περίπου 60 εκατομμυρίων ευρώ.

Το 2014, η Alstom παρέδωσε τους πρώτους από 24 εκσυγχρονισμένους *LINT* στη δημόσια αρχή μεταφορών της Κάτω Σαξονίας (LNVG), ενώ τον Απρίλιο του ίδιου έτους συμφωνήθηκε η προμήθεια έξι νέων συρμών *LINT* για τον ίδιο φορέα. Την ίδια περίοδο, υπογράφηκε σύμβαση αξίας 150 εκατομμυρίων ευρώ για 29 ηλεκτροκίνητους συρμούς *Coradia Continental* από τον συγκοινωνιακό οργανισμό *Verkehrsverbund Mittelsachsen* (VMS), ενώ τον Δεκέμβριο του 2015, η *Hessische Landesbahn* υπέγραψε σύμβαση ύψους 160 εκατομμυρίων ευρώ για 30 συρμούς *Coradia Continental*, οι οποίοι προορίζονται για το δίκτυο Südhessen-Untermain. Επιπλέον, τον Μάρτιο του 2016, η *Transdev* παρήγγειλε 28 συρμούς *Coradia LINT* για δρομολόγια στην περιοχή του Άουγκσμπουργκ, ενώ τον Απρίλιο του 2016 η *DB Regio* υπέβαλε πρόσθετη παραγγελία ύψους 40 εκατομμυρίων ευρώ για οκτώ επιπλέον συρμούς ιδίου είδους.

#### Ιταλία
Τον Σεπτέμβριο του 2012, η Alstom έλαβε παραγγελία ύψους 67 εκατομμυρίων ευρώ από τη *Ferrovie Nord Milano* (*FNM*) για δέκα επιπλέον περιφερειακούς συρμούς *Coradia Meridian*., ενώ ήδη μέχρι το 2013 είχαν παραδοθεί συνολικά 14 συρμοί στο πλαίσιο της ίδιας συμφωνίας. Τον Νοέμβριο του 2012, ο όμιλος Ferrovie dello Stato Italiane παρήγγειλε επιπλέον 70 συρμούς ιδίου είδους, οι οποίοι χρησιμοποιούνται από τη Trenord σε υπηρεσίες *RegioExpress* (*RE*), καθώς και στη σιδηροδρομική σύνδεση *Malpensa Express*, σε ειδικό δρομολόγιο αεροδρομιακής εξυπηρέτησης, γνωστό ως *Convoglio Servizio Aeroportuale (CSA)*.

Παράλληλα, την σημερινοί εποχή συρμοί τύπου *[[Αυτοκινητάμαξα Coradia Stream|Coradia Stream]]* λειτουργούν στην Ιταλία από τις εταιρείες *Trenitalia*, *Trenord*, *Ferrotramviaria*, *Trasporto* *Ferroviario* *Toscano* και τη *TUA*.
[μικρογραφία|342x342εσ|Σταθμευμένες ντιζελοκίνητες μονάδες Coradia LINT στη[Γερμανία.]]

#### Ολλανδία
Στην Ολλανδία, πετρελαιοκίνητοι συρμοί *Coradia LINT*, γνωστοί στο παρελθόν ως *Syntus LINT*, χρησιμοποιήθηκαν από την *Keolis* (πρώην Syntus) σε περιφερειακές υπηρεσίες, ενώ η εταιρεία *Arriva* εξακολουθεί να εκμεταλλεύεται συρμούς αυτού του είδους στη σε μεγάλο βαθμό μη ηλεκτροδοτημένη γραμμή Zutphen–Hengelo–Oldenzaal (ZHO).

Τον Απρίλιο του 2023, οι *Ολλανδικοί Σιδηρόδρομοι* (*NS*) προμηθεύτηκαν τους νέους συρμούς *NS Intercity Nieuwe Generatie* (*ICNG*), οι οποίοι βασίζονται στην πλατφόρμα *[[Αυτοκινητάμαξα Coradia Stream|Coradia Stream]]* και μέχρι σήμερα, οι συρμοί αυτοί έχουν αντικαταστήσει σε μεγάλο βαθμό τους παλαιότερους συρμούς *ICMm*, ενώ προορίζονται επίσης να αντικαταστήσουν τις διεθνείς αμαξοστοιχίες *BeNeLux* στη γραμμή Άμστερνταμ–Βρυξέλλες.

#### Νορβηγία
Τον Ιανουάριο του 2022, η κρατική εταιρεία *Norske tog* υπέγραψε συμφωνία για την προμήθεια 30 συρμών *Coradia Nordic*, με δικαίωμα προαίρεσης για έως και 170 επιπλέον μονάδες. Οι συρμοί προορίζονται για προαστιακές υπηρεσίες στην περιοχή του Όσλο, θα αποτελούνται από έξι οχήματα και θα έχουν μέγιστη ταχύτητα 160&nbsp;km/h. Στο πλαίσιο αυτό, οι μονάδες αυτές θα ταξινομηθούν ως *Class 77* στο παλαιό σύστημα της *NSB* και ως *N05* στο νέο σύστημα της *Norske tog*. Η παραγωγή τους ξεκίνησε το 2023, με τις πρώτες μονάδες να αναμένονται στη Νορβηγία για δοκιμές το 2026 και να τίθενται σε εμπορική λειτουργία αργότερα το ίδιο έτος. Τον Φεβρουάριο του 2023 ανακοινώθηκε επιπλέον παραγγελία 25 συρμών, εκ των οποίων 19 θα ταξινομηθούν ως *N06*, θα διαθέτουν περισσότερα καθίσματα και θα είναι κατάλληλοι για περιφερειακές υπηρεσίες με μέγιστη ταχύτητα 200&nbsp;km/h.

#### Πολωνία
Τον Σεπτέμβριο του 2025, ο κρατικός φορέας υπεραστικών μεταφορών *PKP Intercity* ανέθεσε στην Alstom σύμβαση για την προμήθεια 42 ηλεκτροκίνητων αυτοκινηταμαξών, με προαίρεση για την αγορά έως και 30 επιπλέον συρμών. Οι νέες μονάδες θα βασίζονται στην παραλλαγή *Coradia MAX* και προορίζονται για υπεραστικά δρομολόγια, με μέγιστη ταχύτητα 200&nbsp;km/h, ενώ ο σχεδιασμός τους αναμένεται να αξιοποιεί τεχνολογικά στοιχεία από το πρόγραμμα *NS Intercity Nieuwe Generatie*.

#### Ρουμανία
Τον Μάρτιο του 2022, η *Αρχή Σιδηροδρομικής Μεταρρύθμισης της Ρουμανίας* (*ARF*) υπέγραψε σύμβαση για 20 συρμούς *[[Αυτοκινητάμαξα Coradia Stream|Coradia Stream]]*, συνοδευόμενη από συμφωνία συντήρησης διάρκειας 15 ετών. Οι συρμοί θα μισθωθούν στην *CFR Călători* καθώς και σε ιδιωτικούς φορείς, ενώ η σύμβαση περιλαμβάνει προαίρεση για 17 επιπλέον συρμούς με αντίστοιχη σύμβαση συντήρησης, η οποία ενεργοποιήθηκε τον Σεπτέμβριο του 2022, ανεβάζοντας το σύνολο στους 37 συρμούς με συνολική περίοδο υποστήριξης 30 ετών.
[αριστερά|μικρογραφία|313x313εσ|Άποψη συρμού Coradia Class 175 στο [Ηνωμένο Βασίλειο.]]
Οι συρμοί έχουν μήκος περίπου 160 μέτρων, χωρητικότητα 352 επιβατών και είναι σχεδιασμένοι αποκλειστικά για λειτουργία στο ρουμανικό ηλεκτρικό δίκτυο 27 kV / 50&nbsp;Hz AC και είναι εξοπλισμένοι με συστήματα *PZB90* και ETCS Επιπέδου 2.

#### Σουηδία
Στη Σουηδία, συρμοί *Coradia Nordic* χρησιμοποιούνται από τη *Storstockholms Lokaltrafik* (*SL*) για προαστιακές υπηρεσίες στην ευρύτερη περιοχή της Στοκχόλμης, όπου φέρουν την ονομασία *X60*. Τον Ιούνιο του 2012, η *SL* υπέβαλε παραγγελία ύψους 440 εκατομμυρίων ευρώ για 46 συρμούς, ανεβάζοντας τον συνολικό αριθμό παραγγελιών της παραλλαγής *Nordic* στους 129.

Περαιτέρω συμβάσεις έχουν υπογραφεί με άλλους σουηδικούς φορείς, κυρίως με τη *Skånetrafiken* στην επαρχία Σκόνε, η οποία τον Φεβρουάριο του 2015 παρήγγειλε 25 συρμούς *Coradia Nordic* αξίας περίπου 150 εκατομμυρίων ευρώ. Στο πλαίσιο αυτό, αξίζει να σημειωθεί ότι οι παραλλαγές *Continental* και *Nordic* είχαν αρχικά προωθηθεί εμπορικά με την ονομασία *Coradia Lirex*. Επιπλέον, μια παραλλαγή του *Coradia Duplex*, γνωστή ως *SJ X40*, χρησιμοποιείται από τη *SJ AB* και παρά το γεγονός πως αρχικά προοριζόταν για περιφερειακές υπηρεσίες στην περιοχή της λίμνης Μέλαρεν, έχει επίσης αξιοποιηθεί σε υπεραστικά δρομολόγια μεταξύ Στοκχόλμης και Γκέτεμποργκ.

#### Ηνωμένο Βασίλειο
Οι πρώτοι συρμοί της οικογένειας *Coradia 1000* τέθηκαν σε υπηρεσία στο Ηνωμένο Βασίλειο το 2001. Η συγκεκριμένη κατηγορία εκπροσωπείται από δύο παραλλαγές πετρελαιοκίνητων συρμών, όπου η σειρά *Coradia 1000* περιλαμβάνει την *British Rail Class 175* , οι οποίες σήμερα δεν βρίσκονται σε ενεργή μίσθωση, καθώς και την *British Rail Class 180 Adelante*. Οι τελευταίες, αποτελούν ταχείας κυκλοφορίας συρμούς, με μέγιστη ταχύτητα 201&nbsp;km/h, εκ των οποίων 12 χρησιμοποιούνται από την εταιρεία Grand Central.

Παράλληλα, η ηλεκτροκίνητη οικογένεια Coradia Juniper που δραστηριοποιείται αντίστοιχα στο Ηνωμένο Βασίλειο, περιλαμβάνει την *British Rail Class 334*, η οποία χρησιμοποιείται σε προαστιακές υπηρεσίες στην περιοχή της Γλασκώβης, καθώς και την *British Rail Class 458*, που εξυπηρετεί δρομολόγια από τον σταθμό *London Waterloo* προς το Ρέντινγκ. Στο παρελθόν, η Coradia Juniper περιλάμβανε και την *Class 460*, η οποία είχε σχεδιαστεί για τα αεροδρομιακά δρομολόγια του Gatwick Express, ωστόσο οι μονάδες αυτές ενσωματώθηκαν στον στόλο της *Class 458* στις αρχές του 2016.

### Βόρεια Αμερική

#### Καναδάς
Ο Καναδάς αποτέλεσε την πρώτη χώρα της Βόρειας Αμερικής που έθεσε σε λειτουργία συρμούς τύπου Coradia, όταν το 2015, ο οργανισμός *OC Transpo* στην Οττάβα εισήγαγε έξι πετρελαιοκίνητους συρμούς *Coradia LINT* στη γραμμή *O-Train Trillium*, αντικαθιστώντας τους προηγούμενους συρμούς *Bombardier Talen*t. Από το 2025, οι ίδιοι συρμοί χρησιμοποιούνται επίσης στη γραμμή 4 του *O-Train*, η οποία συνδέει το κέντρο της πόλης με το αεροδρόμιο. Επιπλέον, η ιδιωτική *Charlevoix Railway* στο Κεμπέκ λειτούργησε προσωρινά υδρογονοκίνητους συρμούς *Coradia iLINT* στα πλαίσια πιλοτικού προγράμματος επίδειξης κατά τη θερινή περίοδο του 2023.
μικρογραφία|323x323εσ|Άποψη εν κινήσει συρμού Coradia Polyvalent.

#### Ηνωμένες Πολιτείες
Στις Ηνωμένες Πολιτείες, ο προαστιακός σιδηροδρομικός πάροχος *Metra* προχώρησε πρόσφατα στην προμήθεια 200 διώροφων επιβατικών οχημάτων *Coradia*, με δικαίωμα προαίρεσης για την αγορά επιπλέον 300. Παράλληλα, η *Virginia Railway Express (VRE)*, η οποία συνεργάστηκε με τη *Metra* στο πλαίσιο της προμήθειας, προχώρησε στην παραγγελία 21 διώροφων ρυμουλκούμενων οχημάτων *Coradia.*

### Αφρική

#### Αλγερία
Το 2018, συρμοί *Coradia* εισήχθησαν στο σιδηροδρομικό της Αλγερίας, όπου η κρατική εταιρεία *SNTF* απέκτησε 17 συρμούς για υπεραστικές υπηρεσίες μεταξύ Αλγερίου–Οράν, από τον Μάρτιο του 2018, και Αλγερίου–Μπατνά, από τον Μάιο του ίδιου έτους. Στο πλαίσιο αυτό, υπάρχουν επίσης σχέδια για χρήση των συρμών στη γραμμή Αλγέρι–Σετίφ.

#### Σενεγάλη
Στα τέλη του 2018, η Alstom προχώρησε στην παράδοση δεκαπέντε τετραμερών συρμών *Coradia Polyvalent* για το δίκτυο *Train Express Régional* (*TER*), το οποίο συνδέει την πόλη του Ντακάρ με το Διεθνές Αεροδρόμιο Blaise Diagne στη Σενεγάλη.

## Περιστατικά και Ατυχήματα

* Στις 12 Ιουλίου 2016, συρμός *Alstom Coradia* ενεπλάκη σε μετωπική σύγκρουση κοντά στην πόλη Άντρια, στην περιφέρεια της Απουλίας στην Ιταλία. Από το δυστύχημα έχασαν τη ζωή τους τουλάχιστον 20 άτομα.
* Στις 16 Οκτωβρίου 2020, μονάδα *ICNG* που βασίζεται στην παραλλαγή *Coradia* εκτροχιάστηκε στην περιοχή Dreileben της Γερμανίας, ενώ μεταφερόταν ρυμουλκούμενη από την Πολωνία προς τις Κάτω Χώρες για παράδοση σε σιδηροδρομικό πάροχο. Κατά το συμβάν τραυματίστηκε ο μηχανοδηγός της ατμομηχανής που έλκυε τον συρμό.

## Παραπομπές